ДЕЛЕГИРАН РЕГЛАМЕНТ (ЕС) № 1062/2010 НА КОМИСИЯТА
от 28 септември 2010 година
за допълване на Директива 2010/30/ЕС на Европейския парламент и на Съвета във връзка с енергийното етикетиране на телевизори
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2010/30/ЕС на Европейския парламент и на Съвета относно посочването на консумацията на енергия и на други ресурси от продукти, свързани с енергопотреблението, върху етикети и в стандартна информация за продуктите (1), и по-специално член 10 от нея,
като има предвид, че:
(1)
С Директива 2010/30/ЕС се изисква от Комисията да приема делегирани актове относно етикетирането на продукти, свързани с енергопотреблението, които предлагат значителен потенциал за икономии на енергия и демонстрират големи различия в нивата на ефективност при еквивалентни функции.
(2)
Използваната от телевизорите електроенергия има голям дял в общата консумация на електроенергия в домакинствата в ЕС, като телевизори с еквивалентни функции се различават значително по енергийната си ефективност. Енергийната ефективност на телевизорите може да бъде подобрена съществено. Поради това телевизорите следва да бъдат обхванати от изисквания по отношение на енергийното етикетиране.
(3)
Необходими са хармонизирани разпоредби за указване на енергийната ефективност и консумацията на енергия на телевизорите върху етикети и в стандартната продуктова информация, за да се осигурят стимули за производителите да подобряват енергийната ефективност на телевизорите, да се насърчат крайните потребители да купуват енергийно ефективни модели, да се намали консумираната от тези продукти електроенергия и да се подпомогне функционирането на вътрешния пазар.
(4)
Очаква се комбинираният ефект на разпоредбите, посочени в настоящата директива и в Регламент (ЕО) № 642/2009 на Комисията от 22 юли 2009 г. за прилагане на Директива 2005/32/ЕО на Европейския парламент и на Съвета по отношение на изискванията за екопроектиране на телевизори (2), да достигне икономии от 43 TWh електроенергия годишно през 2020 г., в сравнение с варианта, при който не се предприемат мерки.
(5)
Информацията, предоставена върху етикета, следва да бъде получена чрез надеждни, точни и възпроизводими методики на измерване, които са съобразени с общопризнатото съвременно техническо равнище на измервателните методи, включително и с хармонизираните стандарти (в случаите, когато съществуват такива), приети от европейските организации по стандартизация и изброени в приложение I към Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и регламенти, както и на правила относно услугите в информационното общество (3).
(6)
Настоящият регламент следва да определи единно оформление и съдържание на етикета за телевизори.
(7)
Освен това настоящият регламент следва да определи изисквания за техническата документация и за фиша на телевизорите.
(8)
Същевременно настоящият регламент следва да определи изисквания за информацията, която трябва да бъде предоставяна в рекламните и техническите документи при различните форми на дистанционна търговия с телевизори.
(9)
С цел насърчаване на производството на енергийно ефективни телевизори следва да се позволи на доставчиците, предлагащи на пазара телевизори, които могат да удовлетворят изискванията на по-високи класове енергийна ефективност, да представят етикети, посочващи тези класове преди датата, от която тези класове се посочват задължително.
(10)
Следва да се предвиди клауза за преразглеждане на настоящия регламент с оглед на техническия прогрес,
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент определя изисквания за етикетирането и осигуряването на допълнителна продуктова информация при телевизорите.
Член 2
Определения
В допълнение към определенията, дадени в член 2 от Директива 2010/30/ЕС, се прилагат следните определения:
1.
„телевизор“ означава телевизионен приемник или телевизионен монитор;
2.
„телевизионен приемник“ означава продукт, проектиран преди всичко за извеждане на екран и за приемане на сигнали за звук и изображение, който се пуска на пазара и се продава под едно наименование за модела или системата, и който се състои от:
а)
екран;
б)
един или повече избирачи на каналите (тунери)/приемници и допълнителни функции за запаметяване и/или показване на данни като например устройство за многоцелеви цифрови дискове (DVD), твърд диск или видеокасетофон, или в обща функционална единица, включваща екрана, или като една или повече самостоятелни функционални единици;
3.
„телевизионен монитор“ означава продукт, проектиран да извежда на вграден екран видеосигнал от разнообразни източници, включително радиосигнали на телевизионното разпръскване, който евентуално управлява и възпроизвежда сигнали за звук от външно устройство източник, и който е свързан по стандартизиран тракт за видеосигнал като кабел със съединители RCA (за компонентен или пълен видеосигнал), със съединители SCART, мултимедиен интерфейс за висока разделителна способност (HDMI) и бъдещи безжични стандарти (но изключвайки нестандартизирани трактове за видеосигнал като DVI и SDI), но не може да приема и обработва радиосигналите на телевизионното разпръскване;
4.
режим „включен“ означава състояние, при което телевизорът е свързан към електрическата мрежа и възпроизвежда звук и картина;
5.
„домашен режим“ означава настройка на телевизора, която се препоръчва от производителя за нормално използване в бита;
6.
режим(и) „в готовност“ означава състояние, при което оборудването е свързано към електрическата мрежа, зависи от подаването на енергия от електрическата мрежа, за да функционира по предназначение, и предоставя само следните функции, които могат да се поддържат неопределено дълго време:
а)
функция за повторно активиране или функция за повторно активиране и само индикация за това, че функцията за повторно активиране е задействана, и/или
б)
визуализиране на информация или състояние;
7.
режим „изключен“ означава състояние, при което оборудването е свързано към захранващата електрическа мрежа, но не осигурява никакви функции; следните състояния също се считат за режим „изключен“:
а)
състояния, осигуряващи само индикация за режима „изключен“,
б)
състояния, осигуряващи само функции, целящи гарантиране на електромагнитната съвместимост съгласно Директива 2004/108/ЕО на Европейския парламент и на Съвета (4);
8.
„функция за повторно активиране“ означава функция, позволяваща задействането на други работни режими, включително на режим „включен“, чрез дистанционен превключвател, включително дистанционно управление, вътрешен датчик, таймер за режим, осигуряващ допълнителни функции, в това число и режим „включен“;
9.
„визуализиране на информация или на състояние“ означава функция с постоянно действие, предоставяща информация или указваща състоянието на оборудването върху дисплей, включително онагледяване на часовник;
10.
„задължително меню“ означава предварително зададен от производителя набор от настройки на телевизора, сред които при първоначално пускане на телевизора ползвателят трябва да избере конкретна настройка;
11.
„отношение на върховите яркости“ означава отношението между върховата яркост в режим „домашен“ или режим „включен“, в зависимост от настройките на производителя, от една страна и върховата яркост в състояние на най-висока яркост в режим „включен“, от друга;
12.
„мястото на продажба“ означава мястото, където телевизорите се излагат, предлагат за закупуване, дават се под наем или на изплащане;
13.
„краен потребител“ е потребителят, който купува или се очаква да закупи телевизор.
Член 3
Отговорности на доставчиците
1. Доставчиците гарантират, че:
а)
всеки телевизор се доставя с напечатан етикет с формат и съдържание на информация съгласно приложение V;
б)
е налице продуктов фиш съгласно приложение III;
в)
техническата документация съгласно приложение IV се предоставя при поискване на органите на държавите-членки и на Комисията;
г)
всеки рекламен материал за даден модел телевизори съдържа класа на енергийна ефективност, ако в него се публикува информация за енергийните характеристики или цената;
д)
всеки технически рекламен материал за конкретен модел телевизори, който описва специфични технически характеристики, съдържа класа на енергийна ефективност за този модел.
2. Класовете на енергийна ефективност трябва да са определени въз основа на индекса за енергийна ефективност, изчислен в съответствие с приложение II.
3. Използва се форматът на етикета, определен в приложение V, съгласно следния график:
а)
за телевизори, пуснати на пазара от 30 ноември 2011 г., етикетите за телевизори с класове на енергийна ефективност:
i)
A, B, C, D, E, F, G са в съответствие с точка 1 от приложение V или, ако доставчиците предпочитат, с точка 2 от същото приложение;
ii)
A+ е в съответствие с точка 2 от приложение V;
iii)
A++ е в съответствие с точка 3 от приложение V;
iv)
A+++ е в съответствие с точка 4 от приложение V;
б)
за телевизори, пуснати на пазара от 1 януари 2014 г., етикетите за телевизори с класове на енергийна ефективност A+, A, B, C, D, E, F са в съответствие с точка 2 от приложение V или, ако доставчиците предпочитат, с точка 3 от същото приложение;
в)
за телевизори, пуснати на пазара от 1 януари 2017 г., етикетите за телевизори с класове на енергийна ефективност А++, A+, A, B, C, D, E са в съответствие с точка 3 от приложение V или, ако доставчиците предпочитат, с точка 4 от същото приложение;
г)
за телевизори, пуснати на пазара от 1 януари 2020 г., етикетите за телевизори с класове на енергийна ефективност A+++, A++, A+, A, B, C, D са в съответствие с точка 4 от приложение V.
Член 4
Отговорности на търговците
Търговците гарантират, че:
а)
телевизорите, предлагани на мястото на продажба, разполагат с прикрепен на предната им страна от доставчика ясно видим етикет в съответствие с член 3, параграф 1;
б)
когато не се очаква, че потребителят ще има възможност да разгледа телевизорите, които се предлагат за продажба, дават се под наем или се предлагат на изплащане, те се предлагат с информация, която се предоставя от доставчиците съгласно приложение VI;
в)
всеки рекламен материал за даден модел телевизори съдържа класа на енергийна ефективност, ако в него се публикува информация за енергийните характеристики или цената;
г)
всеки технически рекламен материал за конкретен модел телевизори, който описва специфични технически характеристики, съдържа класа на енергийна ефективност за този модел.
Член 5
Измервателни методи
Предоставяната по член 3 и член 4 информация трябва да е получена чрез надеждни, точни и възпроизводими методики на измерване, които се основават на признатите съвременни методи на измерване, както е посочено в приложение VII.
Член 6
Процедура за проверка с цел надзор върху пазара
Държавите-членки прилагат процедурата, определена в приложение VIII, когато оценяват съвместимостта на декларирания клас на енергийна ефективност.
Член 7
Преразглеждане
Комисията следва да преразгледа настоящия регламент с оглед на техническия прогрес не по-късно от пет години след влизането му в сила.
Член 8
Преходни разпоредби
Член 3, параграф 1, букви г) и д) и член 4, букви б), в) и г) не се прилагат за печатни рекламни и технически материали, публикувани преди 30 март 2012 г.
Член 9
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 30 ноември 2011 г. Член 3, параграф 1, букви г) д) и член 4, букви б), в) и г) се прилагат от 30 март 2012 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 септември 2010 година.